
A lengyeli internálótábor

Kulcsszavak: internálótábor; magyarországi németség; 1945; Lengyel; XX. század
A tolna megyei Lengyel nevű községben 1945. április közepe és június vége között a falu legnagyobb épületében, az Apponyi-kastélyban egy internálótábor működött, ahová több ezer magyarországi németet internáltak a környékbeli falvakból. Dolgozatom célja, a források, interjúk és a szakirodalom segítségével feltárni az internálótáborban történt eseményeket, különös tekintettel a tábor működésére és az ott uralkodó körülményekre. Az egykori érintettek, valamint orvosok és egyházi személyek beszámolói alapján elmondható, hogy a táborban embertelen körülmények uralkodtak. A tábor működtetése – mely főként Bodor György nevéhez köthető – önkényes módon és törvénytelenül zajlott. Az internált németek vagyona elkobzásra került, helyükre a Magyarországra menekülő székelyeket telepítették be. Az internálótábor esete jól illeszkedik a második világháborút követő magyarországi németellenes események sorozatába és felfogható a Németországba történt kitelepítések előzményeként.



